J. Jasovský, poslanec: (2003-04-09):
Chcem povedať, že novela zákona, ktorú sme predložili, v žiadnom prípade nemá záujem prijímať jednostranné legislatívne úpravy mimo rámca požiadaviek prístupového procesu Európskej únie, o čom svedčí, znovu sa vraciam, posledná pravidelná správa Európskej komisie, ktorá negatívne hodnotí, poznamenávam, Európska komisia negatívne hodnotí neprijatie novely zákona o telekomunikáciách v minulom roku. Napríklad aj v Českej republike je pripravovaná novela zákona o telekomunikáciách  práve z dôvodu vyhovenia požiadavkám Európskej únie a tiež ešte pred návrhom zákona o elektronických komunikáciách, v ktorom bude, samozrejme, implementovaný nový legislatívny rámec Európskej únie. Treba, aby ste vedeli, že na Slovensku úžasne klesá penetrácia pevných liniek hlavne z dôvodu nesprávnej marketingovej politiky Slovenských telekomunikácií aj preto, že pre užívateľov stále v tejto oblasti existuje veľmi obmedzená alternatíva z hľadiska využívania služieb alternatívy iných prevádzkovateľov. A tiež by ste mohli mať záujem, vážená Národná rada, čo sa týka zamestnanosti v Slovenských telekomunikáciách, počet zamestnancov sa neustále znižuje a tento trend sa začal v roku 2000 po vstupe Deutsche Telekomu do Slovenských telekomunikácií. Neprerušil sa ani po prijatí novely zákona o telekomunikáciách v minulom roku, aj keď Slovenské telekomunikácie spájali prudký pokles zamestnancov práve s prijatím novely zákona o telekomunikáciách. Podľa vyjadrení predstaviteľov Slovenských telekomunikácií v médiách bude znižovanie stavu zamestnancov naďalej pokračovať. Skúste sa opýtať na mítingoch, ktoré máme všetky politické strany,  akú majú možnosť zamestnať sa ľudia a pracovníci z telekomunikácií  v inej oblasti. Povedia vám možno tí ľudia veľmi otvorene, čo si myslia o legislatívnom procese v Národnej rade. Počet zamestnancov Slovenských telekomunikácií je totiž viazaný na ukazovateľ počtu telefónnych staníc na zamestnanca. Trvalý trend poklesu počtu telefónnych staníc vplýva aj na pokles stavu pracovísk. Práve preto prijatie novely zákona o telekomunikáciách utvorí na fungovanie nových operátorov oveľa lepšie podmienky, čo sa prejaví v krátkom čase aj vo zvýšení investícií do infraštruktúry, a tým aj vo zvýšení zamestnanosti. Novela znamená aj zlepšenie konkurenčného prostredia na trhu, a tým umožní užívateľovi väčší výber v oblasti telekomunikačných služieb, čo podnieti záujem užívateľov viac využívať telekomunikačné služby. A myslím si, že to je najväčšia motivácia pre nových prevádzkovateľov, aby investovali do infraštruktúry. Uvoľnenie miestnych vedení, o ktorých tiež hovoril pán poslanec Malchárek, je navrhované na základe nariadenia Európskej únie, ktoré patrí do nového regulačného rámca a je plne v záujme užívateľov aj nových operátorov, ktorí vstúpili na trh. To, že doterajší dominantný prevádzkovateľ sa uvedenému kroku bráni, je trend, ktorý bolo možné pozorovať aj v krajinách Európskej únie pri zavádzaní tohto nariadenia. Zo strany Slovenských telekomunikácií je tento krok prezentovaný ako obmedzovanie nakladania s vlastnou infraštruktúrou, potrebné je však zdôrazniť, že povinnosť sa týka len nevyužívaných kapacít a ide o prenájom za úhradu. V konečnom dôsledku uvoľnenie miestnych vedení prinesie osoh obidvom stranám. Aj užívatelia budú mať prístup k telekomunikačným službám viacerých operátorov, noví operátori budú mať možnosť prístupu k užívateľom a doterajší dominantný operátor bude mať zisky z prenájmu nevyužívanej infraštruktúry. Domnievam sa, že dôvody, o ktorých som hovoril, sú dôvody mimoriadne logické, a myslím si, že majú svoje ratio. Skúsim ešte niekoľkými vetami, aj keď nezáujem v tejto rokovacej sieti je evidentný, zrejme záujem o výberové konania a rôzne posty je oveľa dôležitejší, ale chcem povedať aspoň niektoré argumenty, ktoré hovoria za prijatie tejto novely zákona. Po prvé, treba zosúladiť tento zákon o telekomunikáciách s legislatívou Európskej únie na základe pripomienok Európskej komisie už v spomínanej správe z októbra 2002. Treba urýchlene splniť záväzky Slovenskej republiky voči Európskej komisii v rámci negociačných rokovaní v kapitole č. 19, a to sú telekomunikácie a informačné technológie. Treba prijať nariadenie Európskeho parlamentu na úrovni zákona. Treba precizovať, zmeniť a doplniť chybné ustanovenia zákona o telekomunikáciách a najmä to, čo som už hovoril, treba prijať túto novelu na podporu rozvoja internetu na Slovensku, zvýšenie konkurencie a rozsahu telekomunikačných služieb a treba najmä posilniť právomoci Telekomunikačného úradu Slovenskej republiky pri rozhodovaní v oblasti vzájomného prepojenia. Mohol by som hovoriť, samozrejme, ďalej, ale to by som musel hovoriť pred publikom, ktoré rozumie trošku veciam a ktoré má najmä záujem veci trošku vnímať, tu ten záujem nie je, a preto končím. (Potlesk.)